Etichetarea organismelor modificate genetic 

Abstract


Problema organismelor modificate genetic este destul de controversată la nivelul Uniunii Europene. Oficialii europeni încearcă să creeze un cadru legal cât mai complet în domeniu pentru a putea înlătura orice temere a consumatorului în legătură cu sănătatea sa. Din acest efort face parte şi iniţiativa recentă a publicării de către Comisia Europeană a unei liste care conţine 26 de produse modificate genetic, ce pot fi comercializate în mod legal pe piaţa UE. Aceste produse, fie au fost aprobate de fosta legislaţie comunitară în domeniu, fie au avut nevoie de aprobare la momentul la care au lansate pe piaţă.

În categoria celor 26 de produse sunt incluse 12 tipuri de porumb, 6 soiuri de rapiţă, 5 de bumbac şi câte unul de boabe de soia, pastă obţinută din biomasă şi cremă de drojdie. Acestea au fost, în majoritate, aprobate înainte ca noul cadru legislativ comunitar referitor la produsele alimentare modificate genetic să intre în vigoare, în anul 2004. Comisia a accentuat faptul că produsele înregistrate sunt supuse aceluiaşi regim strict de marcare şi etichetare la care sunt supuse toate produsele modificate genetic. 


De la intrarea în vigoare a Regulamentului nr. 1829/2003 pentru produsele alimentare şi nutreţurile modificate genetic, în aprilie 2004, toate produsele au trecut printr-o procedură riguroasă de autorizare, inclusiv o evaluare ştiinţifică din partea Autorităţii Europene pentru Siguranţă Alimentară (EFSA). Totuşi, există anumite produse alimentare şi nutreţuri modificate genetic care pot fi vândute în Uniunea Europeană conform regulilor existente înainte de intrarea în vigoare a Regulamentului nr. 1829/2003. Toate aceste produse au fost introduse în secţiunea creată special în Registrul comunitar al alimentelor şi nutreţurilor modificate genetic. Astfel, produsele pot fi vândut legal pentru o perioada prestabilită, cuprinsă între 3 şi 9 ani, după care, producătorul trebuie să aplice pentru reînnoirea autorizaţiei de comercializare.


Etichetarea este obligatorie pentru produsele derivate obţinute cu ajutorul  biotehnologiei moderne sau cele care conţin organisme modificate genetic. Legislaţia abordează, de asemenea, problema contaminării accidentale prin intermediul produselor alimentare convenţionale, care conţin material genetic divers. Nu în ultimul rând, s-a introdus un prag minim de 0,9% pentru ADN-ul sau proteina rezultată în urma modificării genetice, sub această valoare, etichetarea produsului nefiind necesară. 

Toate statele membre ale Uniunii Europene au implementat în legislaţia naţională regulamentele comunitare, existând foarte puţine diferenţieri legislative în acest domeniu. În prezentul studiu au fost analizate principalele măsuri luate de state membre ale Uniunii Europene, cum sunt Danemarca, Estonia, Franţa, Finlanda, Germania, Lituania, Marea Britanie, Slovacia, Slovenia şi Suedia, dar şi de Statele Unite ale Americii.  

1. Cadrul comunitar


- Regulamentul nr. 1829/2003 al Parlamentului European şi Consiliului din 22 septembrie 2003 privind produsele alimentare şi furajele modificate genetic


Având în vedere că libera circulaţie a produselor alimentare şi furajelor sigure şi sănătoase este un aspect esenţial al pieţei interne, contribuind la sănătatea şi bunăstarea cetăţenilor, precum şi faptul că, pentru punerea în aplicare a politicilor comunitare, trebuie să se asigure un nivel înalt de protecţie a vieţii şi sănătăţii umane, a fost adoptat Regulamentul nr. 1829/2003 al Parlamentului European şi al Consiliului privind produsele alimentare şi furajele modificate genetic.

În vederea protejării sănătăţii umane şi animale, produsele alimentare şi furajele care constau din, conţin sau sunt produse din organisme modificate genetic trebuie să facă obiectul unei evaluări din punctul de vedere al siguranţei sănătăţii în conformitate cu o procedură comunitară, înainte de a fi introduse pe piaţă în interiorul Comunităţii.


În conformitate cu prevederile art. 153 din Tratatul UE, Comunitatea contribuie la promovarea dreptului consumatorilor la informare. Etichetarea produselor le permite consumatorilor să facă alegeri în mod informat şi facilitează corectitudinea tranzacţiilor dintre vânzator şi cumpărător.


În art. 2 din Directiva 2000/13/CE a Parlamentului European şi a Consiliului din 20 martie 2000 privind armonizarea legislaţiilor statelor membre referitoare la etichetarea şi prezentarea produselor alimentare, precum şi la publicitatea acestora, se prevede faptul că etichetarea nu trebuie să inducă cumpărătorii în eroare în ceea ce priveşte caracteristicile alimentelor, natura, identitatea, proprietăţile, compoziţia, metoda de producţie şi de fabricaţie a acestora.


Cerinţe suplimentare privind etichetarea alimentelor modificate genetic sunt prevăzute în Regulamentul nr. 258/97, în Regulamentul nr. 1139/98 privind obligaţia de a indica pe etichetele anumitor alimente produse din organisme modificate genetic, anumite caracteristici diferite de cele prevăzute în Directiva 79/112/CEE şi în Regulamentul nr. 50/2000 privind etichetarea produselor şi ingredientelor alimentare care conţin aditivi şi arome modificate genetic sau care sunt produse din organisme  modificate genetic.


Etichetele trebuie să cuprindă informaţii obiective care să precizeze dacă un aliment sau furaj constă din, conţine sau este produs din organisme modificate genetic. Etichetele clare, indiferent de posibilitatea de a detecta ADN-ul sau proteina rezultate în urma modificării genetice, în cadrul produsului final, îndeplinesc solicitările consumatorilor, facilitează efectuarea alegerilor în mod informat şi elimină riscul de inducere în eroare a consumatorilor în privinţa metodelor de fabricaţie sau producţie. De asemenea, etichetele trebuie să ofere informaţii asupra oricăror caracteristici sau proprietăţi prin care produsul alimentar sau furajul se deosebeşte de produsele convenţionale echivalente în ceea ce priveste compoziţia, valoarea nutritivă sau efectele nutritive, utilizarea preconizată a produsului alimentar sau furajului în cauză şi consecinţele asupra sănătăţii anumitor categorii de populaţie, precum şi asupra oricăror caracteristici sau proprietăţi care ar putea ridica probleme de natură etică sau religioasă.


- Regulamentul nr. 1830/2003 al Parlamentului European şi al Consiliului din 22 septembrie 2003 privind trasabilitatea şi etichetarea organismelor modificate genetic şi trasabilitatea produselor destinate alimentaţiei umane sau animale, produse din organisme modificate genetic


Regulamentul nr. 1830/2003 modifică Directiva 2001/18/CE şi garantează faptul că, în fiecare etapă a introducerii pe piaţă a organismelor modificate genetic şi a produselor alimentare şi furajelor obţinute din acestea, sunt disponibile informaţii relevante privind orice modificare genetică, iar acestea trebuie să faciliteze etichetarea corectă.


Se constată că anumiţi operatori evită utilizarea produselor alimentare şi furajelor modificate genetic, dar este posibil ca astfel de materiale să apară în cantităţi infime în produsele alimentare şi furajele convenţionale, ca urmare a prezenţei acestora, în mod accidental sau inevitabil din punct de vedere tehnic, în timpul producţiei, cultivării, recoltării, transportului sau prelucrării seminţelor. Astfel, trebuie să se stabilească un prag pentru prezenţa accidentală sau inevitabilă din punct de vedere tehnic a materialului modificat genetic în produse alimentare sau furaje, atât în cazurile în care introducerea pe piaţă a acestui material este autorizată de comunitate, cât şi atunci când această prezenţă este tolerată potrivit reglementărilor în vigoare.

Produsele alimentare care intră în domeniul de aplicare a Regulamentului fac obiectul următoarelor cerinţe specifice de etichetare:


a). în cazul în care produsul alimentar constă din unul sau mai multe ingrediente, cuvintele “modificat genetic” sau “produs din (denumirea ingredientului) modificat genetic” figurează în lista de ingrediente prevăzută la art. 6 din Directiva 2000/13/CE între paranteze, imediat după ingredientul în cauză;


b). în cazul în care ingredientul este desemnat prin denumirea unei categorii, cuvintele “conţine (denumirea organismului) modificat genetic” sau “conţine (denumirea ingredientului) produs din (denumirea organismului) modificat genetic” figurează în lista de ingrediente;


c). în cazul în care nu există o astfel de listă de ingrediente, cuvintele “modificat genetic” sau “produs din (denumirea organismului) modificat genetic” figurează clar pe etichetă;

d). indicaţiile prevăzute la lit. a) şi b) pot figura într-o notă de subsol la lista de ingrediente. Dacă nu există o astfel de listă de ingrediente, indicaţiile figurează clar pe etichetă;


e). în cazul în care produsele alimentare sunt oferite spre vânzare către consumatorii finali ca produse alimentare care nu sunt preambalate sau ca produse alimentare condiţionate în ambalaje de mici dimensiuni, a căror latură cu suprafaţa cea mai mare nu depăşeşte 10 cm2, informaţiile necesare în temeiul prezentului alineat trebuie să fie afişate permanent şi vizibil, fie în raftul cu alimente, fie imediat lângă acesta sau pe ambalaj, cu un font suficient de mare pentru ca să poată fi identificate şi citite cu uşurinţă.


Pe lângă cerinţele de etichetare menţionate, etichetele trebuie să precizeze şi orice caracteristică sau proprietate, specificată în autorizaţie, în următoarele cazuri:


a). dacă un aliment diferă de produsul convenţional de referinţă în ceea ce priveşte următoarele caracteristici sau proprietăţi: (i) compoziţia; (ii) valoarea nutritivă sau efectele nutritive; (iii) utilizarea preconizată a alimentului; (iv) implicaţiile pentru sănătatea anumitor categorii de populaţie;


b). în cazul în care un produs alimentar poate ridica probleme de natură etică sau religioasă.

Trasabilitatea şi etichetarea organismelor modificate genetic în toate etapele procesului de introducere pe piaţă, inclusiv posibilitatea de stabilire a nivelurilor de prag, sunt asigurate de Directiva 2001/18/CE şi de Regulamentul nr. 1830/2003. S-a considerat că este necesar să se instituie proceduri armonizate pentru evaluarea riscurilor şi pentru autorizare, care să fie eficiente, limitate în timp şi transparente, precum şi criterii pentru evaluarea riscurilor potenţiale care ar putea fi provocate de produsele alimentare şi furajele modificate genetic.

De asemenea, s-a avut în vedere instituirea unui registru al produselor alimentare şi furajelor modificate genetic, autorizate în temeiul Regulamentului nr. 1830/2003, care să cuprindă informaţii specifice asupra produselor, studii care să demonstreze securitatea produsului, inclusiv, dacă sunt disponibile, trimiteri la studii independente sau efectuate de experţi externi, precum şi la metode de prelevare de probe, identificare şi detecţie. 


2. STATE MEMBRE ALE UNIUNII EUROPENE


DANEMARCA

Cadrul legal


- Legea privind mediul şi ingineria genetică (2001)

- Ordinul Guvernului nr. 1308 privind etichetarea produselor (2005)


După adoptarea de către Danemarca a dispoziţiilor din Regulamentele comunitare nr. 1829/2003 şi nr. 1830/2003 în ceea ce priveşte etichetarea şi trasabilitatea produselor alimentare ce conţin organisme modificate genetic, Ministerul familiei şi al afacerilor consumatorilor este responsabil pentru politicile privind alimentele modificate genetic şi etichetarea acestora. De asemenea, Agenţia daneză pentru sănătate şi alimentaţie este responsabilă pentru implemetarea legislaţiei privind calitatea produselor alimentare şi protejarea consumatorilor împotriva informaţiilor false. Centrele regionale ale acestei agenţii au printre atribuţii efectuarea de inspecţii la societăţile din industria alimentară în ceea ce priveşte programele de control, igienă şi etichetarea produselor alimentare.

Ordinul Guvernului nr. 1308/2005 prevede normele privind etichetarea  produselor alimentare în general, inclusiv a produselor alimentare modificate genetic. Ordinul stipulează faptul că etichetarea produselor alimentare modificate genetic trebuie să fie în acord cu dispoziţiile Regulamentelor europene.


Potrivit legii, toate produsele alimentare, care nu sunt etichetate ca produse modificate genetic, sunt considerate “curate”, chiar şi fără aplicarea de etichete negative. Introducerea în mod explicit a unei etichete negative la un produs alimentar, care să conţină sintagma “non-genetic”, trebuie să implice faptul că acel produs se diferenţiază de alte tipuri similare de produse, ceea ce nu este cazul. Un operator nu poate solicita aplicarea unei etichete negative, pentru că dă impresia că produsul are caracteristici deosebite faţă de alte tipuri similare de produse. În cazul în care etichetele se dovedesc a fi înşelătoare, operatorii sunt obligaţi să schimbe etichetele sau să retragă produsele de pe piaţă.

ESTONIA


Cadrul legal


- Legea privind mediul organismelor modificate genetic (2004)


- Legea privind supravegherea mediului (2002), cu modificările ulterioare

Legea privind mediul organismelor modificate genetic are drept scop transpunerea Directivei 2001/18/CE privind diseminarea deliberată a organismelor modificate genetic în mediu. Obiectivul acestei legi este de a proteja populaţia şi mediul împotriva posibilelor efecte negative cauzate de eliberarea în mediu a organismelor modificate genetic şi pentru a garanta aplicarea în condiţii de siguranţă a ingineriei genetice şi a unei dezvoltări responsabile în acest domeniu. Legea reglementează atât eliberarea în mediu a organismelor modificate genetic, precum şi introducerea pe piaţa de consum a acestora, precum şi a produselor care conţin sau sunt compuse din astfel de organisme.


În conformitate cu prevederile legii, actul de eliberare deliberată în mediu a materialului genetic şi a organismelor modificate trebuie avizat de Ministerul mediului, care primeşte din partea titularului autorizaţiei rapoarte periodice de monitorizare a mediului. Informaţiile din raport sunt publice


Produsele care sunt comercializate trebuie să fie ambalate şi etichetate. Etichetarea trebuie să fie clară, vizibilă şi uşor de înţeles. Un produs modificat genetic poate fi introdus pe piaţă împreună cu documentul care stabileşte codul unic de identificare al grupei de organisme modificate genetic. 

Eticheta de pe ambalajul unui produs trebuie să conţină textul “Acest produs conţine organisme modificate genetic” sau “Acest produs este compus din organisme modificate genetic”. Pe lângă această sintagmă, eticheta trebuie să conţină:

- denumirea organismelor modificate genetic conţinute de produs; 
- numele şi adresa producătorului;

- descrierea caracteristicilor şi condiţiilor corespunzătoare de utilizare a produsului. 
Încălcarea cerinţelor de etichetare este considerată contravenţie şi se sancţionează cu amendă.


Ministerul agriculturii este responsabil pentru punerea în aplicare a Regulamentului 1829/2003/EC pentru produsele alimentare modificate genetic şi de hrană pentru animale, precum şi a Regulamentului 1830/2003/EC privind trasabilitatea şi etichetarea produselor care conţin organismelor modificate genetic şi trasabilitatea produselor alimentare şi hranei pentru animale, produse din organisme modificate genetic.

FRANŢA


Cadrul legal


- Decretul 1058/2004 (implementarea Regulamentului nr. 1829/2003 şi
Regulamentului nr. 1830/2003 cu privire la etichetarea produselor alimentare modificate genetic şi trasabilitatea acestora)


- Decretele 357, 358 şi 359/2007 privind produsele alimentare modificate genetic

Toate actele legislative menţionate au fost adoptate pentru a simplifica procedura de evaluare a produselor alimentare modificate genetic, pentru obţinerea şi difuzarea de informaţii referitoare la produsele alimentare modificate genetic şi pentru crearea unui registru public care să cuprindă produse modificate gentic.

Responsabilităţile pentru politica privind alimentele modificate genetic sunt împărţite între diferite structuri guvernamentale:


- Oficiul de control antifraudă din cadrul Ministerului economiei, finanţelor şi
industriei (DGCCRF) este autoritatea care supervizează aplicarea Regulamentului comunitar privind etichetarea şi trasabilitatea produselor alimentare modificate genetic;

- Ministerul agriculturii este responsabil pentru aplicarea politicilor de co-existenţă;

- Agenţia pentru siguranţa alimentară este autoritatea care evaluează riscurile de utilizare a produselor care conţin organisme genetic pentru sănătatea umană. 


Decretul 1058/2004
 prevede normele legate de  etichetarea şi trasabilitatea produselor alimentare modificate genetic, în conformitate cu dispoziţiile Regulamentelor comunitare.


DGCCRF a stabilit o serie de obligaţii pentru operatorii din sectorul alimentar care doresc să utilizeze etichetarea negativă a produselor alimentare. Pentru ca un produs alimentar să primească etichete, cum ar fi “non-genetic” sau “produs care nu conţine organisme modificate genetic”, aceasta trebuie să îndeplinească următoarele cerinţe: 


a). produsul nu poate fi realizat prin metode biotehnologice, pragul de detecţie în acest caz fiind de 0,1% în loc de 0,9%, aplicat pentru etichetarea pozitivă;

b). nici o substanţă modificată genetic sau orice produs derivat din organisme modificate genetic sau obţinute cu ajutorul unui organism modificat genetic (cum ar fi  aminoacizi, vitamine sau enzime) nu poate fi folosită în nici o etapă de prelucrare a produsului;

c). atunci când etichetarea negativă este utilizată pentru un ingredient al unui produs final, produsul întreg nu trebuie să fie etichetat negativ, pentru a se evita inducerea în eroare a consumatorului; 


d). etichetarea negativă nu poate fi utilizată în cazul în care un produs poate conţine material genetic de orice tip; 

e). etichetarea negativă de tipul "provine din seminţe nemodificate genetic" este considerată că induce în eroare consumatorul, în cazul în care produsul final poate conţine urme biotehnologice accidentale sau tehnic inevitabile;


f). produsele ecologice nu pot fi etichetate ca “produs care nu conţine organisme modificate genetic” doar pentru că sunt ecologice. Etichetarea negativă poate fi utilizată numai în cazul în care conţinutul de componente modificate gentic, a unui produs ecologic, este mai mic decât pragul de 0,1%, aşa este cazul produselor neorganice.


Finlanda


Cadrul legal


- Legea privind produsele alimentare nr. 361/1995

- Regulamentul de etichetare pentru produsele alimentare nr. 1084/2004

 
Regulamentul de etichetare a produselor alimentare, aplicat înainte de anul 2002, a fost modificat de către Ministerul industriei şi comerţului, după adoptarea Regulamentelor europene. Noul regulament de etichetare pentru produsele alimentare nr. 1084/2004 se aplică şi pentru băuturile care conţin mai mult de 1,2% alcool în volum, în măsura în care etichetarea acestor produse nu este supusă prevederilor altor legi.


Informaţiile obligatorii care trebuie înscrise pe etichete sunt următoarele:

- numele produsului alimentar, care este completat cu denumirea categoriei de clasificare; 


- cantitatea netă, în unităţi de măsură specifice;

- numele fabricantului, ambalatorului sau vânzătorului; 

- ţara sau regiunea de origine, în cazul în care omiterea acesteia poate induce în eroare consumatorul cu privire la originea produsului alimentar; 


- marca de identificare a lotului din care parte produsul alimentar;

- instrucţiuni de utilizare şi depozitare, dacă este cazul, precum şi avertizări, în situaţia în care omiterea acestora ar putea provoca un pericol pentru sănătatea consumatorilor sau dacă există o posibilitate de folosire eronată a produsului; 

- termenul de valabilitate;


- tăria alcoolică, pentru băuturi.


Listarea ingredientelor şi aditivilor se face în ordine descrescătoare, în funcţie de greutate, la momentul fabricării. Unele indicaţii privind ingredientele sunt obligatorii pentru protecţia consumatorului. 

Pe etichete se menţionează cuvintele „produs modificat genetic” sau „produs din (denumirea ingredientului) modificat genetic” în lista de ingrediente. În cazul în care ingredientul este desemnat prin denumirea unei categorii, sintagma „produs modificat genetic” conţine şi denumirea organismului, în paranteză.


Indicaţiile menţionate pe etichetă nu trebuie să inducă în eroare consumatorul cu privire la proprietăţile produselor alimentare, compoziţia, caracterul, identitatea, cantitatea, durabilitatea, originea, fabricarea, metoda de producţie sau orice alt aspect similar. Etichetarea se va face obligatoriu în limbile finlandeză şi suedeză.


În conformitate cu prevederile Regulamentului nr. 178/2002 al Parlamentului European şi Consiliului, pentru a se asigura siguranţa produselor alimentare, trasabilitatea produselor se face obligatoriu. Operatorii din sectorul alimentar trebuie să fie în măsură să identifice furnizorii de materii prime şi ingrediente, precum şi companiile cărora le-au furnizat produsele finite, pregătite pentru consum.  


Germania


Cadrul legal

-  Legea privind modificările genetice (2004)


- Legea privind etichetarea produselor alimentare modificate genetic (2008)


Reglementările privind etichetarea sunt stabilite în art. 17b din Legea privind etichetarea produselor alimentare modificate genetic. 


În conformitate cu prevederile alin 1, produsele introduse pe piaţă, care conţin organisme modificate genetic, trebuie să fie marcate pe etichetă sau într-un document de însoţire cu menţiunea "Acest produs conţine organisme modificate genetic".


De asemenea, conform prevederilor alin 2, organismele modificate genetic, care sunt destinate lucrărilor de inginerie genetică sau sunt utilizate în instalaţiile de inginerie genetică, trebuie să fie etichetate cu aceeaşi indicaţie. 


Potrivit art. 17b alin 3, reglementările de etichetare menţionate mai sus nu se aplică produselor care constau din, conţin sau sunt produse din organisme modificate genetic şi au fost autorizate în vederea introducerii pe piaţă, dar sunt destinate transformării lor directe, în cazul în care procentul de organisme modificate genetic nu depăşeşte 0,9%. Etichetarea se aplică pentru produsele de consum, chiar dacă produsele de modificare genetică nu mai sunt detectabile (acest lucru se aplică la unele tipuri de ulei de soia). 


În plus, legea prevede înregistrarea produselor modificate genetic pe un site public, unde sunt menţionate datele de identificare ale organismelor modificate genetic, proprietăţile produsului modificat, parcela de teren pe care se cultivă produsul şi suprafaţa totală cultivată (dacă este cazul), data lansării produsului şi perioada de comercializare.

Lituania


Cadrul legal


- Legea cu privire la circulaţia organismelor modificate genetic (2007), cu modificările din anul 2009

Potrivit prevederilor art. 26, introducerea pe piaţa de consum a unor produse alimentare sau furaje pentru animale, care constau din, conţin sau sunt produse din organisme modificate genetic, trebuie să fie conformă cu Regulamentele nr. 1829/2003 şi nr. 1830/2003 ale Parlamentului European şi Consiliului din 22 septembrie 2003 privind trasabilitatea şi etichetarea produselor alimentare şi furajelor modificate genetic, care modifică Directiva 2001/18/CE. 


Etichetarea produselor alimentare care constau din, conţin sau sunt produse din organisme modificate genetic, reprezintă includerea unei indicaţii prin care se semnalează faptul că aceste produse conţin organisme modificate genetic. Aceste produse sunt comercializate separat de celelalte produse alimentare, la toate punctele de vânzare, în aşa fel încât să fie uşor de identificat (art. 261).


Autorităţile competente trebuie să furnizeze publicului informaţii referitoare la comercializarea produselor alimentare care conţin organisme modificate genetic, în conformitate cu cerinţele actelor normative care reglementează circulaţia acestor produse.


Potrivit legii, o persoană care desfăşoară activităţi de orice tip cu organisme modificate genetic, trebuie să ofere toate informaţiile solicitate de către autorităţile competente. De asemenea, aceasta trebuie să aducă la cunoştinţa autorităţilor, fără întârziere, cazurile în care au fost fundamentate opinii ştiinţifice privind posibilele efecte adverse ale produselor care conţin organisme modificate genetic asupra sănătăţii oamenilor şi animalelor, asupra mediului,  precum şi situaţiile în care s-au adus deja prejudicii sănătăţii oamenilor şi animalelor sau asupra mediului sau există riscuri directe privind producerea de prejudicii.


Trasabilitatea şi comercializarea produselor care conţin organisme modificate genetic sunt supravegheate şi controlate de Agenţia pentru alimentaţie şi sănătate animală, Agenţia de stat pentru mediu, Agenţia de stat pentru protecţia plantelor, Inspecţia muncii şi Agenţia de stat pentru medicamente, în conformitate cu nivelul propriu de competenţă.


MAREA BRITANIE

Cadrul legal


-   Legea privind alimentele modificate genetic (2004)

-   Legea privind nutreţurile modificate genetic (2004)

- Legea privind trasabilitatea şi etichetarea produselor ce conţin organisme modificate genetic (2004)

În Marea Britanie, elaborarea politicilor şi a legislaţiei privind produsele alimentare modificate genetic sunt în responsabilitatea guvernului central, în timp ce guvernele locale au competenţe privind punerea lor în aplicare. Din anul 1990, au fost elaborate o serie de reglementări stricte de control privind comercializarea produselor ce conţin organisme modificate genetic
.


Regimul de reglementare are două obiective: 


- pentru a proteja sănătatea umană şi mediul; 


- pentru a asigura alegerea produsului în cunoştinţă de cauză de către consumator. 


La nivel naţional, responsabilităţile autorităţilor de reglementare sunt împărţite între structurile guvernamentale şi mai multe organisme consultative: 


a). Agenţia pentru standarde alimentare (FSA), care este responsabilă pentru:

- evaluarea produselor alimentare modificate genetic, care sunt aprobate pentru consumul uman; 


- stabilirea de standarde pentru autorităţile care au ca sarcină verificarea produselor alimentare ce conţin organisme modificate genetic; 

- luarea de decizii privind implementarea măsurilor de trasabilitate şi etichetare. 


b). Comitetul consultativ pentru emisii în mediu este structura care oferă consultanţă legală pentru guvernul britanic cu privire la riscurile asupra sănătăţii umane şi a mediului, în legătură cu introducerea pe piaţă a produselor ce conţin organisme modificate genetic; 

c). Comitetul pentru sănătate şi securitate, responsabil pentru reglementarea utilizării organismelor modificate genetic în scop de cercetare.

Regulamentul (CE) nr. 1829/2003 privind produsele alimentare şi furajele modificate genetic, a intrat în vigoare la 18 aprilie 2004 şi prevede o procedură pentru evaluarea ştiinţifică şi autorizarea produselor alimentare şi furajelor modificate genetic
.

Potrivit prevederilor legale, pragul de la care este obligatorie etichetarea produselor ce conţin organisme modificate genetic este de 0,9%, cu condiţia ca aceste urme să fie accidentale sau tehnic inevitabile. De la data adoptării legii, în 2004, a existat o perioadă de tranziţie de 3 ani, pentru implementarea acestor măsuri. De asemenea, cererile de autorizare pentru produsele alimentare sau furajele care conţin sau constau din organisme modificate genetic trebuie să includă informaţiile relevante necesare în conformitate cu Directiva 2001/18/CE. 

În Anglia, nu există nici un temei legal pentru utilizarea de etichete de tipul „nu conţine produse modificate genetic”, deşi această etichetă poate fi utilizată pe bază de voluntariat pentru un anumit produs. Cu toate acestea, orice produs alimentar aflat pe piaţă este supus cerinţelor legislaţiei în domeniul alimentar, în special ale Legii privind siguranţa alimentară (1990). În sensul legii, constituie infracţiune etichetarea şi marcarea produselor neconformă cu realitatea, urmărindu-se menţionarea obligatorie a elementele de identificare a produsului.

Punerea în aplicare a Regulamentului (CE) nr. 1830/2003 a fost realizată prin adoptarea Legii privind trasabilitatea şi etichetarea produselor ce conţin organisme modificate genetic.


Aceasta reglementează următoarele aspecte:

a). aplicarea dispoziţiilor de trasabilitate şi etichetare a produselor de către autorităţile locale;

b). numirea de inspectori de către autorităţile locale;

c). competenţe în domeniul realizării inspecţiilor de profil;


d). obligativitatea persoanelor care utilizează organisme modificate genetic de a oferi informaţii relevante privind aceste produse;


e). aplicarea de sancţiuni pentru nerespectarea normelor de trasabilitate şi etichetare a produselor.

Potrivit prevederilor art. 7 al Legii privind trasabilitatea şi etichetarea produselor ce conţin organisme modificate genetic, în cazul în care un inspector are certitudinea că un produs constând din sau care conţine organisme modificate genetic nu a fost etichetat în conformitate cu articolul 4 alineatul (6) din Regulamentul Consiliului, acesta poate printr-o notificare în scris adresată operatorului:


- să interzică introducerea pe piaţă a produsului, până când acesta nu este corect etichetat; 


- în cazul în care produsul a fost introdus pe piaţă înainte de data notificării, să solicite retragerea produsului într-un termen rezonabil, stabilit de inspector;


- să solicite interzicerea comercializării produsului, în alte scopuri decât pentru acela pentru care a fost etichetat;


- să solicite ca produsul să fie etichetat în conformitate cu prevederile Regulamentului Consiliului, într-un termen rezonabil stabilit de inspector.
SLOVACIA 
- Legea alimentaţiei, nr. 546/2004
- Codex-ul alimentaţiei, decretul nr.1865/2001-100
Legislaţia slovacă prevede faptul că utilizarea de produse modificate genetic necesită aprobarea Ministerului sănătăţii. 

Alimentele şi nutreţurile modificate genetic pot fi introduse pe piaţă în condiţiile aprobate de Comisia europeană, etichetarea acestora fiind obligatorie, conform normelor comunitare. Instituţiile competente pentru aprobarea normelor interne sunt Ministerul sănătăţii şi Ministerul agriculturii.

 Competenţele de monitorizare a conformităţii cu normele europene aparţin Agenţiei de inspecţie a mediului, aflată în subordinea Ministerului mediului. Principala sarcină a Agenţiei este verificarea etichetării produselor alimentare ce conţin organisme modificate genetic.
Agenţia pentru sănătate şi alimentaţie exercită controlarea modului de etichetare a produselor alimentare şi certifică corectitudinea datelor înscrise. 


Slovenia


Cadrul legal


- Decretul de aplicare a Regulamentului CE privind produsele alimentare modificate genetic şi hrana pentru animale şi a Regulamentului CE privind trasabilitatea şi etichetarea organismelor modificate genetic şi trasabilitatea produselor alimentare şi hranei pentru animale, produse din organisme modificate genetic (2005)


Potrivit prevederilor legale, Autoritatea pentru siguranţă alimentară trebuie să stabilească cerinţele de trasabilitate aplicabile produselor alimentare şi furajelor produse din organisme modificate genetic, să faciliteze etichetarea exactă a acestor produse, în conformitate cu cerinţele Regulamentului nr. 1829/2003 al Parlamentului European şi Consiliului din 22 septembrie 2003 privind produsele alimentare şi furajele modificate genetic, astfel încât operatorii şi consumatorii să aibă la dispoziţie informaţii exacte care să permită exercitarea în mod eficient de către aceştia a libertăţii de a alege, precum şi controlul şi verificarea informaţiilor conţinute pe etichete. Cerinţele pentru produsele alimentare şi furajele produse din organisme modificate genetic trebuie sa fie similare pentru a se evita sincopele la nivelul informaţiilor în cazurile de modificare a destinaţiei acestora.


Suedia


Cadrul legal


- Legea alimentelor (SFS 2006:804)


Legislaţia suedeză în domeniu are la bază prevederile Directivei 2000/13/CE şi Regulamentelor europene referitoare la etichetarea, prezentarea şi publicitatea produselor alimentare.


Directiva UE interzice utilizarea de informaţii care să inducă în eroare consumatorul. Astfel, Administraţia naţională pentru alimentaţie, supraveghează etichetarea produselor alimentare intrate pe piaţă, indiferent dacă aceste conţin organisme modificate genetic sau nu.


Indiferent de tipul produsului, etichetele trebuie să prezinte, în limba suedeză, următoarele informaţii:


- denumirea sub care este vândut produsul (numele de marcă înregistrată sau altă denumire comercială nu pot substitui numele generic, ci pot fi utilizate suplimentar); 

- lista de ingrediente trebuie prezentată în ordinea descrescătoare a greutăţii înregistrate în momentul utilizării lor în fabricarea produsului. În cazul acelor produse care conţin ingrediente ce pot provoca alergii sau intoleranţe, trebuie prezentat un indiciu clar în acest sens, fiind înscris pe etichetă cuvântul "conţine", urmat de denumirea ingredientului; 
- cantitatea netă de produs preambalat;


- data de valabilitate minimă constând din zi, lună şi an, în această ordine;


- condiţiile speciale de păstrare sau de utilizare; 


- numele sau denumirea comercială şi adresa fabricantului, a ambalatorului sau importatorului; 


- locul de origine sau de provenienţă; 


- instrucţiuni de utilizare, dacă este cazul; 


Utilizarea de etichete de tipul „nu conţine produse modificate genetic”, este interzisă, potrivit legii.

Statele Unite ale Americii

Cadrul legal

-  Legea privind ingineria genetică alimentară şi dreptul de a cunoaşte (2002)

-   Legea privind ingineria genetică pentru siguranţă alimentară (2002), cu modificările ulterioare
- Legea privind ingineria genetică a culturilor agricole şi protecţia animalelor (2002)
Produse alimentare modificate genetic trebuie etichetate în toate cazurile, indiferent de modul de utilizare. Produsele care urmează să fie vândute pe piaţa liberă trebuie avizate de organismele de profil, pentru a se asigura siguranţa consumului. De asemenea, acestea trebuie să fie testate şi de un organ independent, în colaborare cu Academia de medicină.
Potrivit prevederilor Legii privind ingineria genetică alimentară şi dreptul de a cunoaşte, în cazul în care un produs conţine material genetic sau a fost produs cu ajutorul materialelor genetice, cu excepţia cazului în care reprezintă un produs scos la vânzare cu amănuntul, acesta se etichetează în conformitate cu următorul text:
- cu menţiunea „produs genetic”;

- cu menţiunea "Acest produs conţine material genetic” sau „A fost produs cu un material genetic". 

- notificările anterioare trebuie scrise în mod clar şi lizibil.
Termenul "produs genetic" reprezintă faptul că materialul poate fi derivat din orice parte a unui organism modificat genetic, fără a ţine seama dacă caracteristicile moleculare sau celulare modificate ale organismului sunt detectabile în produs.
În cazul transferului de produse alimentare de la producători, precum şi de la distribuitori sau de la alte persoane din lanţul de distribuţie, inclusiv persoane care deţin produse alimentare pentru vânzarea către consumatori, se impune testarea periodică a produselor alimentare de către autorităţile competente pentru a se stabili exactitatea modului de etichetare. 
Un produs alimentar se consideră că a fost obţinut cu un material genetic în cazul în care: 

- produsul a fost injectat sau tratat cu un material genetic; 

- animalul de la care provine produsul alimentar a fost hrănit cu material genetic; 
- conţine un ingredient alimentar derivat dintr-un material genetic.

Aceste produse se etichetează în conformitate cu următorul text:
- cu menţiunea „produs genetic”;

- cu menţiunea „Acest produs conţine material genetic” sau „A fost produs cu un material genetic". 

- notificările anterioare trebuie scrise în mod clar şi lizibil.

Pentru obţinerea autorizaţiei de fabricare, producătorii de aditivi alimentari modificaţi genetic trebuie să prezinte autorităţilor competente rapoarte periodice, mai ales atunci când  există date care se referă la reacţiile negative asupra sănătăţii consumatorului. În acest scop, se urmăresc următoarele elemente:
- efecte alergice, care rezultă din proteine adăugate;
- efecte multiple (se determină prin experienţe şi determinări moleculare, biochimice, RMN sau alte tehnici, sau, după caz, combinaţii de astfel de tehnici); 

- apariţia de noi toxine sau creşterea nivelurilor de toxine existente;

- modificări în caracteristicile funcţionale ale produselor alimentare;

- modificări ale nivelurilor de nutrienţi importanţi; 

- modificări ale nivelurilor de anti-nutrienţi. 
Nerespectarea acestor prevederi se sancţionează cu amendă maximă în valoare de 100.000 de dolari, pentru fiecare încălcare a legii.
Alte prevederi
	Ţara
	Modalitatea de aplicare a prevederilor legale privind etichetarea
	Procentul de organism modificat genetic din produsul finit


	Brazilia

China

Noua Zeelandă

Australia

Japonia
Rusia

Coreea de Sud

Argentina
	- obligatorie
- obligatorie
- obligatorie
- facultativă (revizuire în februarie 2010)
- facultativă pentru unele produse

- obligatorie
- facultativă pentru unele produse

- facultativă
	1%

0%

1%

1%

5%

0,9%

3%

5%




� https://www.retsinformation.dk/Forms/R0710.aspx?id=31582


� http://www.legifrance.gouv.fr/affichTexte.do?cidTexte=JORFTEXT000000807616&dateTexte=


� http://www.finlex.fi/fi/laki/alkup/2004/20041084


� http://www.drze.de/themen/blickpunkt/GHL-en?la=en


� Diana Wong, Genetically modified food labeling in the European Union and selected places, Research and Library Services Division, Legislative Council Secretariat Hong Kong, 2007


� http://www.hse.gov.uk/biosafety/gmo/law.htm


� http://www.uradni-list.si/1/objava.jsp?urlid=200584&stevilka=3645


� http://www.sjv.se/gmoenglish/topmenu/legislation.4.52c6f10b903d789380002186.html


� http://www.govtrack.us/congress/bill.xpd?bill=h107-4814

